Kā noturēt izglītojamo uzmanību mācību procesa laikā?

[bookmark: _GoBack]Viss, ko mēs kā pedagogi darām, ir atbilstoši 21. gadsimtam. Izglītojamais mūsdienās ir mainījies, tāpēc mums arī ir jāiet laikam līdzi. Svarīgi saprast, ka izglītojamais tomēr ir nemainīgs lielums. Mēs varam mainīt tikai darba metodes. Kas strādāja agrāk, vairs neder. Izglītojamais pie vecajām metodēm vairs nevar nosēdēt, tādēļ mācību procesam ir jābūt interesantam, vērstam uz piedzīvojumu un radošumu. Un tie arī ir atslēgas vārdi jebkurai metodikai. Tas, protams, nav teātris no pedagogu puses, bet aktīvs mix starp informāciju un darbību. Par to, kā noturēt izglītojamo uzmanību mācību procesa  laikā, skolotājiem jādomā ne tikai rudenī un pavasarī, bet visa mācību gada garumā. Kā jau zināms, izglītojamo spēju noturēt uzmanību stundās ietekmē dažādi faktori. 
Viens no tiem ir izglītojamā emocionālā pašsajūta. Ja izglītojamais jūtas labi, ir ar sevi apmierināts, viņam ir draugi un viņa ģimenes locekļu starpā ir saskaņa, tad šādam izglītojamam noturēt uzmanību mācību stundās būs vieglāk nekā tam, kuram ir dažādi emocionāli pārdzīvojumi, kas var būt saistīti gan ar viņu pašu, piemēram, dusmas, trauksme, bailes, agresija u. c., gan ar viņa ģimeni, piemēram, nesaskaņas vecāku starpā, šķiršanās, sēras, brāļa vai māsas ienākšana ģimenē, kāda ģimenes locekļa slimība, darba zaudējums, dzīvesvietas maiņa utt.
Fiziskā pašsajūta
Otrs būtisks faktors, kas ietekmē izglītojamā spēju noturēt uzmanību stundās, ir viņa fiziskā pašsajūta. Fiziski un garīgi veselam izglītojamam noturēt uzmanību ir vieglāk nekā tam, kurš, piemēram, ir saaukstējies vai slimo ar kādām iedzimtām vai dzīves laikā iegūtām garīgām vai fiziskām slimībām.
Intelektuālās spējas
Trešais būtiskais faktors, kurš ietekmē izglītojamā uzmanības noturēšanas spējas, ir intelektuālās spējas, kurās ietilpst tālāk uzskaitītais.
· Verbālās dotības, cik liels ir izglītojamā vārdu krājums. No tā atkarīgs, vai viņš labāk uztver konkrētu informāciju vai arī labi spēj apstrādāt vispārīgu, abstraktu informāciju. Izglītojamam, kuram ir šaurs vārdu krājums, ir grūti uztvert abstraktu informāciju, viņš vieglāk saprot konkrētu, vienkāršu informāciju. Ja izglītojamais neuztver to, ko saka skolotājs, viņš jūtas apjucis, palielinās trauksme. Ārēji tas var izpausties kā grozīšanās, nemierīga sēdēšana, nespēja sekot līdzi norādēm, viņš skatās nevis burtnīcā, bet gan telefonā vai ārā pa logu.

· Domāšanas spējas kopumā, kur ietilpst izgūšana no ilglaicīgās atmiņas (spēt atcerēties un pielietot to, kas mācīts agrāk), telpiskā domāšana, audiālās spējas un kvantitatīvā spriešana jeb spējas izdarīt likumsakarības. Ja šīs spējas ir pazeminātas, tas liecina, ka izglītojamam ir mācīšanas traucējumi un viņam būtu ieteicams mācīties pēc programmas, kas paredzēta izglītojamiem ar mācīšanās traucējumiem (viņš apgūst to pašu vielu, ko mācoties pēc vispārizglītojošās programmas, bet viņam ir iespējas izmantot palīgmateriālus un, ja nepieciešams, iegūt vairāk laika, lai izdarītu to, ko citi izglītojamie dara ierobežotā laikā). 
· Kognitīvā produktivitāte, kur ietilpst izglītojamā darba temps un īslaicīgā jeb darba atmiņa. Ja izglītojamais strādā lēni un viņam ir pavājināta arī darba atmiņa, tad arī ir pamats domāt par mācīšanās traucējumiem, jo viņam ir nepieciešams vairāk laika, lai izdarītu to, ko pārējie vienaudži dara ierobežotā laikā. Ja izglītojamam ir pavājinātas darba atmiņas spējas, tas nozīmē, ka viņam ir grūti atcerēties tikko sniegtu informāciju, kā arī ir grūtības vienlaicīgi klausīties skolotāja teiktajā un to pierakstīt. Ja izglītojamais netiek līdzi citiem kursabiedriem, jo strādā lēnāk, tas atkal rada viņā trauksmes izjūtu. Tie izglītojamie, kas strādā lēnāk, arī ātrāk nogurst. Ja izglītojamais ir noguris, viņš nespēj koncentrēties darāmajam darbam. Nogurums arī var izpausties gan kā skatīšanās riņķī vai vienā punktā, gan kā grozīšanās un knosīšanās.

· Skolotāja prasme vadīt kursu. Arī šis faktors, ietekmē izglītojamā uzmanības noturēšanas spējas. Kursu vadīšana nav vienkārša, jo nepieciešamas tādas komunikācijas prasmes kā pozitīva sevis prezentēšana. Skolā mācās ļoti dažādi izglītojamie. Viņiem katram ir sava ģimenes un dzīves pieredze, katram ir savas veselības īpatnības, kā arī ir atšķirīgas kognitīvās spējas un sociālās prasmes. Tāpēc skolotājam ļoti labi jāapzinās, kā ar savu izturēšanos un komunikācijas veidu viņš var vai nu veicināt izglītojamā koncentrēšanās spējas, vai arī tās pavājināt. Viss sākas tad, kad skolotājs nostājas kursu priekšā un grib sākt stundu. Lai kādā emocionālā noskaņojumā ir izglītojamie, skolotājam ir jābūt ar pozitīvismu, t. i., smaidu sejā,  jābūt emocionāli atvērtam, labvēlīgi noskaņotam, jo, skatoties otra cilvēka sejā, mēs redzam sevi. Ja seja, kurā mēs skatāmies, ir apmierināta un laba, tad arī mums rodas izjūta, ka esam labi, un uz šo seju gribas skatīties vēl un vēl. Izjūta: es esmu labs, ar mani viss ir kārtībā ir ļoti nepieciešama sekmīgām mācībām visa gada garumā. Neirobioloģiskie pētījumi ir pierādījuši, ka sinapses starp nervu šūnām veidojas tad, kad ir labas sajūtas. Labām izjūtām ir jābūt katra mācīšanās procesa pamatā, lai izglītojamie saglabātu interesi un uzmanību par mācību vielu.

· Kursa priekšā skolotājs ir galvenais.  Viņš ir kā kuģa kapteinis, kurš pasaka virzienu, kurā jādodas, neatkarīgi no tā, vai kādam tas patīk vai nepatīk. Attiecinot šo uz mācībām, reizēm ir mācību vielas vai mācību priekšmeti, kas ir grūti, neinteresanti, pat garlaicīgi. Bet, lai kāda ir mācību viela un konkrēto izglītojamo spējas un prasmes, skolotājam ir iespēja izglītojamos mācīt tā, ka viņiem paliek laba sajūta un rodas izjūta, ka viņi var un viņiem sanāk. Šo labo sajūtu skolotājs var radīt, ja viņam pašam ir labi attīstītas un apzinātas pozitīvās vadīšanas prasmes. Skolotāja vadīšanas prasmes ir īpaši svarīgas, strādājot ar izglītojamiem, kuriem ir uzvedības un emocionālās grūtības, kā arī uzmanības noturēšanas grūtības, jo vienīgais cilvēks, uz kuru izglītojamiem stundu laikā ir jāskatās un kam jāseko līdzi, ir skolotājs. Lai izglītojamie varētu sekot līdzi skolotājam, viņam ir jābūt ļoti paredzamam, t. i., skolotājam sevi ir nemitīgi “jānosauc – jāstāsta, ko dara un gatavojas darīt.” Tas ir svarīgi tāpēc, jo izglītojamiem, lai varētu mācīties un uztvert mācību vielu, ir jābūt ar labām izjūtām. Ja skolotājs sevi nenosauc vai dara to maz, izglītojamiem viņš ir neprognozējams. Tas rada trauksmes izjūtu. Ja ir paaugstināta trauksmes izjūta un neziņa, kas un kā notiek un notiks, izglītojamiem ir grūti sekot līdzi skolotājam un mācību vielai. Jo brīdī, kad ir nepatīkamas jūtas, mācīšanās nenotiek. Ar savu darbību nosaukšanu skolotājs rada drošu mācību gaisotni, kas ir īpaši svarīgi izglītojamiem, kuriem ir uzmanības noturēšanas un emocionālas grūtības. Ar sevis nosaukšanu un pozitīvisma rādīšanu skolotājs liek izglītojamiem sev sekot un attīsta viņu uzmanības noturēšanas prasmes. Sekojot skolotājam, izglītojamais seko pats sev, un otrādi – sekojot izglītojamam, skolotājs seko pats sev. Tas nozīmē, ka gan skolotājs, gan izglītojamie, kad skolotājam ir pozitīvisms un viņš sevi nosauc, paliek kontaktā sevi un ar labām sajūtām, kas ir nepieciešamas sekmīgām mācībām.

· Izglītojamā nosaukšana vārdā ir īpaši svarīga. Bieži vien ir tā, ka, atnācis uz nodarbību, izglītojamais nav gatavs strādāt, viņš var būt sliktā noskaņojumā, kam var būt dažādi iemesli. Sliktais noskaņojums var izpausties gan ar dusmošanos, agresivitāti, gan ar skolotāja teiktā ignorēšanu u. c. veidos. Lai varētu pilnvērtīgi strādāt, nepieciešams, lai izglītojamais justos labi. Brīdī, kad viņš, piemēram, ir dusmīgs, viņš ir prom no savām pozitīvajām izjūtām. Skolotājs, viņu nosaucot, piemēram: „Juri, tu esi dusmīgs, tu kliedz!” – palīdz izglītojamam sevi līdzsvarot un atgriezties pie savām labākām izjūtām. Izglītojamā nosaukšana vārdā īpaši svarīga ir arī brīžos, kad nodarbības laikā viņš nogurst, viņam zūd koncentrēšanās spējas un viņš sāk knosīties vai skatīties apkārt, nevis grāmatā. Tad var teikt tā: „Juri, tu skaties ārā pa logu. Man šķiet – tu esi noguris.” Pēc šī teikuma izglītojamie parasti pasmaida un paši – bez teikšanas – turpina iesākto darbu. Tad, kad kāds par mums pastāsta vai mūs nosauc brīdī, kad mēs paši to nevaram izdarīt, tas palīdz mums atkal sajust pašiem sevi vai, citiem vārdiem sakot, palīdz sevi “atpazīt”. Izglītojamais, kurš sevi “atpazīst”, ir viegli vadāms. Skolotājs, nosaucot izglītojamos, rada izjūtu, ka viņš visu redz un kontrolē. Situācija, kas ir pārredzama no pieaugušā redzējuma, izglītojamā uztverē ir droša.

· Prasme aktīvi gaidīt. Pozitīvisma rādīšana, sevis un izglītojamo nosaukšana ir svarīgas vadīšanas prasmes. Bet tikpat svarīga ir arī aktīvā gaidīšana. Skolotāja prasme aktīvi gaidīt, kamēr izglītojamais izdara, ir ļoti svarīga izglītojamā pozitīva pašvērtējuma veidošanai. Brīdī, kad skolotājs iedod laiku izglītojamam izdarīt līdz galam kādu darbiņu, viņam rodas izjūta, ka viņš ir svarīgs. Ar šīs izjūtas rašanos izglītojamā uztverē arī skolotājs kļūst svarīgs un cienījams. Tiklīdz izglītojamam rodas izjūta, ka viņš var, viņam to gribas izjust vēl un vēl. Tāpēc viņš kļūst aktīvāks, centīgāks un viņa koncentrēšanās spējas pastiprinās. Kad izglītojamais ir paveicis darāmo, skolotājam noteikti ir jāiedod apstiprinājums, jāpasaka: „Jā, labi!” Apstiprinājums nostiprina izglītojamā labo sevis varēšanas izjūtu, un tā nekad nav par daudz, it īpaši tiem izglītojamiem, kuriem ir pazemināts pašvērtējums, kuri netic saviem spēkiem un savām spējām. Apstiprinājums dod viņam ziņu: „Es varu, man sanāk, es esmu labs!” Šo izjūtu gribas izjust vēl un vēl, tāpēc, jo vairāk apstiprinājuma, jo lielāka izglītojamā cenšanās un gribēšana darīt.

· Vēl viens ļoti spēcīgs ierocis izglītojamo uzmanības noturēšanai ir balss. Lai noturētu uzmanību, skolotājs var lietot dažādus balss toņus – skaļākus, klusākus, spalgākus, dobjākus. Reizēm var runāt ļoti skaļi, reizēm – ļoti, ļoti klusi. Ar acīm izglītojamais skatās uz skolotāja seju, bet ar ausīm dzird skolotāja teikto. Tam, ko redz un dzird, ir jābūt baudāmam gan ar acīm, gan ausīm. Kad tas ir, tad nevajag domāt par to, kā noturēt skolēna uzmanību mācību nodarbību laikā!

Lai Jums izdodas!
